เดินหน้าสร้างจุดแข็งให้ผู้ประกอบการ SMEs ไทย ผ่านโครงการ SMEs Pro-active
นายสุธิชาติ นิลคูหา หัวหน้ากลุ่มงานอำนวยการและโครงการพิเศษ สำนักยุทธศาสตร์การค้าระหว่างประเทศ กรมส่งเสริมการค้าระหว่างประเทศ กล่าวว่า ปัจจุบันประเทศไทยมีผู้ประกอบการ SMEs มากกว่า 3 ล้านราย แต่เป็นผู้ประกอบการ SMEs ที่อยู่ในกลุ่มธุรกิจการค้าระหว่างประเทศ หรือธุรกิจส่งออกประมาณ 30,000 ราย สร้างมูลค้าการค้าจากการส่งออกประมาณ 30,000 ล้านบาทต่อปี หรือคิดเป็นร้อยละ 3-5 ของมูลค่าการส่งออกรวมของไทย กรมส่งเสริมการค้าระหว่างประเทศ จึงจำเป็นต้องพัฒนาศักยภาพและขยายตลาดจะช่วยสร้างรายได้ให้ประเทศได้เพิ่มขึ้น ซึ่งที่ผ่านได้สร้างโอกาสใหม่ๆ ของการตลาดด้วยการนำเทคโนโลยี เป็นช่องทางขยายตลาดต่างประเทศได้เพิ่มขึ้นและเพื่อให้สามารถตอบสนองความต้องการที่หลากหลายของผู้ประกอบการ SMEs กรมส่งเสริมการค้าระหว่างประเทศร่วมมือกับภาคเอกชนที่เกี่ยวข้องดำเนินโครงการส่งเสริมและเพิ่มศักยภาพวิสาหกิจขนาดกลางและขนาดย่อม หรือ SMEs Pro-active ซึ่งเป็นโครงการสำหรับผู้ประกอบการ SMEs ที่ต้องการขยายตลาดไปยังต่างประเทศ ให้ได้สิทธิ์รับเงินสนับสนุน เพื่อเข้าร่วมงานแสดงสินค้า กิจกรรมเจรจาธุรกิจ หรือการนำเสนอผลงานในต่างประเทศทั่วโลก ซึ่งจุดแข็งของโครงการดังกล่าว เป็นการเปิดโอกาสให้ผู้ประกอบการสามารถเลือกกิจกรรมที่มีอยู่กว่า 900 รายการได้ด้วยตนเอง หรือสามารถเสนอกิจกรรมที่น่าสนใจที่อยู่นอกเหนือจากที่กำหนดไว้ได้เช่นกัน พร้อมได้รับการสนับสนุนทางการเงินเพื่อแบ่งเบาภาระค่าใช้จ่ายให้ผู้ประกอบการวงเงินสูงสุดถึง 200,000 บาท อย่างไรก็ตาม ที่ผ่านมากรมส่งเสริมการค้าระหว่างประเทศ ได้ช่วยเหลือและพัฒนาผู้ประกอบการอย่างต่อเนื่องผ่านสถาบันพัฒนาผู้ประกอบการการค้ายุคใหม่ หรือ NEA ซึ่งเป็นเครื่องมือหลักในการพัฒนาขีดความสามารถของผู้ประกอบการ ครอบคลุมความรู้เบื้องต้นไปเกี่ยวกับการส่งออก จนถึงการพัฒนาความสัมพันธ์ประเทศคู่ค้าและการพัฒนาผลิตภัณฑ์ ออกแบบสินค้าตอบสนองความต้องการตลาดต่างประเทศ เป็นการสร้างความแข็งแร่งให้สามารถขยายตัวและเติบโตได้มากยิ่งขึ้น